钦定古今图书集成/明伦汇编/官常典/第649卷 > 王用章
## 钦定古今图书集成/明伦汇编/官常典/第649卷 > 王用章

按《苏州府志》：“用章，字汝平，祥符人。嘉靖四十四年乙
丑进士，知昆山。性通敏，能周知民情。甫抵县，按所部
田赋及诸奉行催督之籍，一览洞然。于是询诸父老，
定催役之法，清改兑之弊，免储总之役。期年民大悦。
会抚臣啚赖，粮长之议下，用章廉知飞诡之弊，为领
赋者害，乃先清啚甲，严限推收，令卖主不苦。在户催”
征，业主不乐，客户影射，而七十二区之田尽出。乃按
图照田户以编役，按区照啚甲以拨运，役均弊绝，民
皆乐业焉。会海忠介濬吴淞，工役浩烦，用章应机立
办，民间若不闻有役听讼，晨至夕鞫，绝无留滞，公堂
閴然。尝有雁降于庭，留止不去，人为赋《来雁》以美之。
己巳、庚午，县苦水灾，力请于抚臣，得漕米改折，民赖
以全。性洒落，能多饮而不醉。尝于士大夫从容山水
间，一以私请，则毅然正色矣。有某公者，父子怀嫌，适
园亭落成，召令饮酒半，用章忽曰：“今日欲鞫一公事。”
问何事，曰：“即公父子间事也。”呼其子出，因数其家事
委细，具知，皆以至情开谕，举家请罪，感泣，誓终身慈
孝。因复命酒饮极欢，为题其堂曰“遂初”，言遂为父子
如初也。三年入计，考上上，民皆诣阙请留。抚臣海公
疏请迁为常州府同知，仍管县事。前后凡七年，迁礼
部主客郎，竟不赴归。崑民思之，建祠于玉柱塔之左。